《和元遗山太山古句》
元代·王奕

我来拜邹鲁，舟过歌凤台。登峄仰东蒙，自谓高矣哉。

及登东山顶，天级真难阶。河渎走罅漏，嵪陵塌埏垓。

己大物自小，夙学得所谐。圣贤分地步，高下随其材。

于道既有觉，沿崖剔碑苔。七十二君者，谬迷良可哀。

王侯鬨蚁穴，休王滋无涯。三千六百期，治忽知几回。

悠哉身后史，聊尔生前杯。大块囿躯壳，客气行风雷。

神功一收敛，非去亦非来。试出亭毒表，岱峰赤微埃。

安得铁柄帚，埽尽兀突堆。上下一无极，释然畅虚怀。

平明下山去，天门挂芒鞋。金童玉女夹道迎，鸾铃凤翟红云开。

道逢明复与守道，拊肩携手歌崔嵬。谓予如欲看白日，请骑黄鹄同上无色空界外。

苍梧帝子正与彼，倏忽混沌高卧真蓬莱。

作者简介：王奕（生卒年不详），字伯敬，号斗山，玉山（今属江西）人。生于南宋，入元后曾出任玉山县儒学教谕。与谢枋得等南宋遗民交往密切，诗文中不乏以遗民自居的文句，所以《宋诗纪事》将他列入书中。清乾隆年间编《四库全书》，因王奕《玉窗如庵记》末署“岁癸巳二月朔，前奉旨特补玉山儒学教谕王奕伯敬谨撰并书”，认为“癸巳为至元三十年（1293），然则奕食元禄久矣，迹其出处，与仇远、白珽相类。”（《四库全书总目》卷一六六）改题元人。代表作品有《酹江月》、《摸鱼儿》和《沁园春》等。